**Kraftig økning i antall permitterte og sykmeldte i Færder**

**NAV Færder opplever økt pågang på grunn av den kraftige økningen av permitterte og sykmeldte, og henviser brukerne til å bruke nav.no for å få hjelp.**

**Mer enn 1000 prosent økning i søknader om dagpenger på grunn av permitteringer**

Antall søknader om dagpenger på grunn av permitteringer har økt kraftig. I uke 11 mottok NAV Færder 74 søknader, mens denne uken er antallet søknader steget til mer enn 928. Nasjonalt har NAV mottatt mer enn 225 000 søknader om dagpenger ved permittering. Dette er 7,4 prosent av arbeidsstyrken i Norge.

- Dette er svært høye tall, og vi antar at de fleste av disse søknadene vil bli innvilget, sier Tønnessen.

**Behov for arbeidskraft**

Samtidig som mange blir arbeidsledige og permitterte, er det stort behov for arbeidskraft i mange sektorer, som for eksempel i helsevesenet, landbrukssektoren og transportsektoren. Terje Tønnessen oppfordrer alle arbeidsledige og permitterte om å registrere seg digitalt på arbeidsplassen.no. Dersom arbeidssøkere oppdaterer sin CV på nett, blir det enklere for NAV å formidle jobber, og enklere for arbeidsgivere å finne nødvendig arbeidskraft. De som ikke kan registrere seg digitalt, har mulighet til å ringe NAV Færder direkte.

**Kraftig økning i sykefraværstilfeller knyttet til korona-viruset**

De siste dagene har det vært en kraftig økning i antall sykmeldte med påvist, eller mistanke om, smitte av korona-viruset. Totalt er nå 1778 registrert som sykmeldt som følge av korona-viruset i Vestfold og Telemark.

**Førsteprioritet er inntektssikring**

- NAV gjør så godt vi kan for å levere de tjenestene vi skal. Vår viktigste oppgave er at folk får pengene sine, sier Terje Tønnessen.

Økt pågang fra permitterte, arbeidsledige og sykmeldte vil føre til økt saksbehandlingstid.

NAV har mobilisert ressurser for å håndtere økningen av saker, og er i full gang med å styrke bemanningen i de enhetene som behandler dagpenger, sykepenger og omsorgspenger, for å få ned saksbehandlingstiden. Samtidig vurderes muligheter for å forenkle saksbehandlingen.

**Dialog med NAV**

NAV oppfordrer derfor alle til å finne informasjon og registrere seg på nav.no. Her oppdateres informasjonen hele tiden, her kan man chatte med NAV og logge seg inn for å registrere seg som arbeidssøker.

Det er også mulig å ringe NAV på 55 55 33 33 – eller 55 55 33 36 for arbeidsgivere og samarbeidsaktører. Pågangen på telefon er stor nå, og man må regne med noe ventetid.

**Hvordan komme i kontakt med NAV Færder?**

Veiledningssenteret ved NAV Færder holder kun åpent for avtalte timeavtaler, men har opprettet vakttelefoner. Har du spørsmål om sosiale tjenester, kan du ringe 406 31 541. For andre spørsmål kan du ringe 458 41 627. Telefonen er betjent mellom kl. 9 og 15, mandag til fredag.

* [NAVs samleside om statistikk relatert til korona-viruset.](https://www.nav.no/no/nav-og-samfunn/statistikk/flere-statistikkomrader/relatert-informasjon/koronavirus--statistikk-fra-nav)
* [Hvordan komme i kontakt med NAV?](https://www.nav.no/no/lokalt/vestfold-og-telemark/nyheter/hvordan-kommer-du-i-kontakt-med-nav-i-vestfold-og-telemark-copy)